## Zakon o izmjenama i dopunama Zakona o lokalnoj samoupravi i upravi

### NN 128/1999 (30.11.1999.), Zakon o izmjenama i dopunama Zakona o lokalnoj samoupravi i upravi

# ZASTUPNIČKI DOM HRVATSKOGA DRŽAVNOG SABORA

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O LOKALNOJ SAMOUPRAVI I UPRAVI

Proglašavam Zakon o izmjenama i dopunama Zakona o lokalnoj
samoupravi i upravi, koji je donio Zastupnički dom Hrvatskoga
državnog sabora na sjednici 12. studenoga 1999.

Broj: 01/1-081-99-16/2
Zagreb, 26. studenoga 1999.

Na temelju odredbe članka 1. Ustavnog zakona
o privremenoj spriječenosti Predsjednika Republike Hrvatske
za obavljanje svojih dužnosti
PRIVREMENO ZAMJENJUJE
PREDSJEDNIKA REPUBLIKE HRVATSKE
PREDSJEDNIK HRVATSKOGA DRŽAVNOG SABORA
**akademik Vlatko Pavletić,** v. r.

## ZAKON

### O IZMJENAMA I DOPUNAMA ZAKONA O LOKALNOJ SAMOUPRAVI I UPRAVI

Članak 1.

U Zakonu o lokalnoj samoupravi i upravi (»Narodne novine«,
br. 90/92., 94/93., 117/93. i 5/97.) članak 2. mijenja
se i glasi:

»Odredbe ovoga Zakona primjenjuju se na Grad Zagreb, glavni
grad Republike Hrvatske, ako posebnim zakonom nije drukčije
određeno.«

Članak 2.

Članak 9. mijenja se i glasi:

»Jedinice lokalne samouprave mogu imati grb i zastavu. Grb
i zastava jedinice lokalne samouprave utvrđuju se statutom
ili statutarnom odlukom uz prethodno odobrenje središnjeg
tijela državne uprave za lokalnu samoupravu.

Grb mora biti heraldički ispravan i opisan po pravilima
heraldike. Grb se sastoji isključivo od štita i sadržaja
unutar njega.

Jedinice lokalne samouprave u pravilu preuzimaju svoj povijesni
grb i zastavu.

Čelnik središnjeg tijela državne uprave za lokalnu
samoupravu donijet će pravilnik o utvrđivanju grba i
zastave, vođenju očevidnika o izdanim odobrenjima iz
stavka 1. ovoga članka, kao i o drugim pitanjima od značenja
za izradu i uporabu grba i zastave jedinice lokalne samouprave.

Središnje tijelo državne uprave za lokalnu samoupravu
uskratit će odobrenje iz stavka 1. ovoga članka ako
se grb jedinice lokalne samouprave nedovoljno razlikuje od grba
i zastave druge jedinice lokalne samouprave.

Jedan primjerak odobrenog grba i zastave čuva se u Hrvatskom
državnom arhivu.

Na temelju mjerila koja općim aktom utvrdi predstavničko
tijelo, poglavarstvo jedinice lokalne samouprave može odobriti
uporabu grba i zastave pravnim osobama radi promicanja interesa
općine, grada ili županije.«

Članak 3.

U članku 11. stavku 2. i 6. i u članku 11a. iza
riječi: »jedinica lokalne samouprave« u odgovarajućem
padežu dodaju se riječi: »jedinica lokalne uprave
i samouprave« u odgovarajućem padežu.

U članku 11. stavak 4. briše se.

U članku 11. stavku 5., 6. i 7. ispred riječi: »gradovi«
briše se: »i« i stavlja zarez, a iza riječi:
»gradovi« dodaju se riječi: »županija«
u odgovarajućem padežu.

Članak 4.

Iza članka 11a. dodaje se novo poglavlje: »II. SURADNJA
OPĆINA, GRADOVA I ŽUPANIJA S JEDINICAMA LOKALNE SAMOUPRAVE
DRUGIH DRŽAVA«, brojevi sljedećih poglavlja povećavaju
se za jedan, te se dodaju članci 11b. do 11g. koji glase:

»Članak 11b.

Suradnja općina, gradova i županija s odgovarajućim
jedinicama lokalne samouprave drugih država odvijat će
se u skladu sa zakonom, međunarodnim ugovorima kojih je Republika
Hrvatska stranka, te poštujući opću politiku
Republike Hrvatske.

Članak 11c.

Odluku o uspostavljanju suradnje općina, gradova ili županija
s odgovarajućim jedinicama lokalne samouprave drugih država,
o sadržaju i obliku suradnje, donosi predstavničko
tijelo jedinice lokalne samouprave u skladu sa statutom i zakonom.

Članak 11d.

Općina, grad ili županija koja uspostavlja suradnju
s jedinicama lokalne samouprave drugih država dostavit će
županu na mišljenje nacrt sporazuma o uspostavljanju
suradnje na hrvatskom jeziku i na jeziku države u kojoj je
jedinica lokalne samouprave s kojom se uspostavlja suradnja.

Župan će nacrt sporazuma o suradnji s jedinicom lokalne
samouprave druge države s mišljenjem dostaviti središnjem
tijelu državne uprave za lokalnu samoupravu u roku od 8 dana
od primitka sporazuma.

Članak 11e.

Središnje tijelo državne uprave za lokalnu samoupravu
zatražit će mišljenje o usklađenosti nacrta
sporazuma o suradnji jedinica lokalne samouprave sa zakonom, odnosno
međunarodnim ugovorom, od središnjih tijela državne
uprave u čijem su djelokrugu područja na koja se
odnosi predmet sporazuma i koja su zadužena za provedbu opće
politike u tom području.

Kada utvrdi da je nacrt sporazuma o suradnji u skladu sa zakonom,
odnosno međunarodnim ugovorom, te općom politikom Republike
Hrvatske, središnje tijelo državne uprave za lokalnu
samoupravu donijet će rješenje o davanju suglasnosti
na sporazum o suradnji.

Članak 11f.

Kada utvrdi da predmet sporazuma o suradnji nije u skladu sa zakonom,
odnosno međunarodnim ugovorom, te općom politikom Republike
Hrvatske, središnje tijelo državne uprave za lokalnu
samoupravu pozvat će općinu, grad, odnosno županiju
da u roku 15 dana uskladi sporazum s odredbama zakona, odnosno
međunarodnih ugovora.

Ako općina, grad ili županija u roku iz stavka 1. ovoga
članka ne usklade nacrt sporazuma o suradnji, središnje
tijelo državne uprave za lokalnu samoupravu donijet će
odluku o odbijanju suglasnosti za sklapanje sporazuma o suradnji.

Protiv odluke o odbijanju suglasnosti za uspostavu suradnje općina,
grad, odnosno županija mogu pokrenuti postupak pred Ustavnim
sudom Republike Hrvatske.

Članak 11g.

O sporazumima o uspostavi suradnje općina, gradova i županija
s jedinicama lokalne samouprave drugih država, središnje
tijelo državne uprave za lokalnu samoupravu vodi očevidnik
i zbirku izvornika akata.

Jedinice lokalne samouprave dostavit će središnjem
tijelu državne uprave za lokalnu samoupravu za upis u očevidnik
jedan potpisani primjerak sporazuma o uspostavi suradnje na hrvatskom
jeziku i na jeziku zemlje u kojoj je jedinica lokalne samouprave
s kojom je sporazum sklopljen.

Sadržaj i način vođenja očevidnika i zbirke
izvornika akata o suradnji jedinica lokalne samouprave propisat
će čelnik središnjeg tijela državne uprave
za lokalnu samoupravu pravilnikom.«

Članak 5.

U članku 28. riječ: »župan« zamjenjuje
se riječima: »županijski načelnik«.

Članak 6.

Članak 29. mijenja se i glasi:

»Općinskog načelnika, gradonačelnika,
odnosno županijskog načelnika, bira općinsko
vijeće, gradsko vijeće, odnosno županijska skupština
na način i po postupku utvrđenim poslovnikom u skladu
sa statutom općine, grada, odnosno županije i zakonom.«

Članak 7.

Članak 30. mijenja se i glasi:

»Općinski načelnik, gradonačelnik, odnosno
županijski načelnik imaju, u skladu sa statutom općine,
grada, odnosno županije i zakonom, do dva zamjenika koji
se biraju na isti način i po istom postupku.«

Članak 8.

Članci 31., 32., 33. i 34. brišu se.

Članak 9.

U članku 36. riječ: »župan« zamjenjuje
se riječju: »županijski načelnik«.

Članak 10.

U članku 47. stavku 3. podstavku 1. riječi: »središnje
tijelo državne uprave« zamjenjuje se riječju:
»župana«.

Članak 11.

U članku 51. stavku 3. podstavku 1. riječi: »središnje
tijelo državne uprave« zamjenjuju se riječju:
»župana«.

Članak 12.

U članku 53. točki 3. riječi: »župana
i podžupana« zamjenjuju se riječima: »županijskog
načelnika i njegove zamjenike«.

Članak 13.

U odjeljku b) Župan i u članku 55. riječ: »župan«
zamjenjuje se riječima: »županijski načelnik«
u odgovarajućem padežu, a u stavku 3. riječi:
»središnje tijelo državne uprave« zamjenjuju
se riječju: »župana«.

U članku 55. stavak 2. briše se.

Članak 14.

U članku 56. riječ: »župan« zamjenjuje
se riječima: »županijski načelnik«
u odgovarajućem padežu, a riječ: »podžupan«
zamjenjuje se riječima: »zamjenik županijskog
načelnika« u odgovarajućem padežu.

Članak 15.

Iza članka 56b. dodaje se novo poglavlje: »IV b. POSEBNE
ODREDBE O ŽUPANU« i članci 56c. i 56d. koji glase:

»Članak 56c.

Župan je čelnik tijela državne uprave na području
županije i vrši nadzor zakonitosti rada i akata jedinica
lokalne samouprave u skladu s ovim Zakonom.

Županu pomažu u radu podžupani. Župan određuje
koji će ga od podžupana zamjenjivati u slučaju
odsutnosti ili spriječenosti.

Članak 56d.

Župana i podžupana imenuje i razrješava predsjednik
Republike Hrvatske na prijedlog Vlade Republike Hrvatske.«

Članak 16.

U članku 79. stavku 1. na kraju stavka ispred točke
dodaju se riječi: »i župan«.

Članak 17.

Članak 80. mijenja se i glasi:

»Župan je dužan ocijeniti zakonitost općeg
akta, te kada ocijeni da je opći akt u suprotnosti s Ustavom
i zakonom, dužan je u roku od 8 dana od dana dostave donijeti
odluku o obustavi općeg akta. Odluka o obustavi općeg
akta mora biti obrazložena.

Odluku o obustavi općeg akta može neposredno donijeti
i središnje tijelo državne uprave.

Odluka o obustavi općeg akta dostavlja se bez odlaganja
općinskom načelniku, gradonačelniku, odnosno
županijskom načelniku, predsjedniku predstavničkog
tijela koje je opći akt donijelo.«

Članak 18.

Članak 81. mijenja se i glasi:

»Kada je odluku o obustavi općeg akta donio župan,
dužan je opći akt i odluku o obustavi bez odlaganja
proslijediti središnjem tijelu državne uprave u čijem
je djelokrugu pitanje koje se općim aktom uređuje, odnosno
središnjem tijelu državne uprave za lokalnu samoupravu.

Središnje tijelo državne uprave ocijenit će opravdanost
obustave općeg akta u roku od 8 dana.

Središnje tijelo državne uprave proslijedit će
Vladi Republike Hrvatske odluku o obustavi općeg akta koju
je ocijenilo opravdanom.

Središnje tijelo državne uprave, ako ocijeni odluku
o obustavi općeg akta neopravdanom, ukinut će odluku
župana, te svoju odluku dostaviti županu i općinskom
načelniku, gradonačelniku, odnosno županijskom
načelniku.«

Članak 19.

Članak 82. mijenja se i glasi:

»Kada središnje tijelo državne uprave obustavi
od izvršenja opći akt, odnosno ocijeni opravdanom obustavu
općeg akta od izvršenja, predložit će Vladi
Republike Hrvatske pokretanje postupka za ocjenu ustavnosti i
zakonitosti.

O prijedlogu za pokretanje postupka ocjene ustavnosti i zakonitosti
obavještavaju se župan i jedinica lokalne samouprave.

Ako Vlada Republike Hrvatske ne pokrene postupak iz stavka 1.
ovoga članka u roku od 30 dana od primitka prijedloga za
pokretanje postupka ocjene ustavnosti i zakonitosti općeg
akta, prestaje obustava izvršenja općeg akta.«

Članak 20.

Iza članka 84. dodaje se novi odjeljak: »3. Raspuštanje
predstavničkog tijela jedinice lokalne samouprave i zaštita
prava na lokalnu samoupravu« i novi članci 84a. do
84c., te odjeljak: »4. Povjerenici Vlade Republike Hrvatske«
i novi članci 84d. do 84g. koji glase:

»3. Raspuštanje predstavničkog tijela jedinice
lokalne samouprave i zaštita prava na lokalnu samoupravu.

Članak 84a.

Na prijedlog središnjeg tijela državne uprave za lokalnu
samoupravu Vlada Republike Hrvatske raspustit će predstavničko
tijelo jedinice lokalne samouprave i imenovati povjerenika:

1. ako ne izabere općinskog načelnika, gradonačelnika
ili županijskog načelnika u roku od 60 dana od dana
konstituiranja predstavničkog tijela jedinice lokalne samouprave,
odnosno od razrješenja općinskog načelnika,
gradonačelnika ili županijskog načelnika,

2. ako predstavničko tijelo novoustrojene jedinice lokalne
samouprave ne donese statut u roku od 60 dana od dana konstituiranja,

3. ako podnesu ostavke najmanje polovina članova predstavničkog
tijela jedinice lokalne samouprave,

4. ako učestalo donosi opće akte suprotne Ustavu,
zakonu ili drugom propisu ili zbog povreda zakona i drugih propisa.

Članak 84b.

Na prijedlog središnjeg tijela državne uprave za lokalnu
samoupravu Vlada Republike Hrvatske može raspustiti predstavničko
tijelo jedinice lokalne samouprave i imenovati povjerenika:

1. ako predstavničko tijelo ne donese godišnji proračun
u zakonom određenom roku,

2. ako predstavničko tijelo jedinice lokalne samouprave
iz bilo kojih razloga ne može donositi odluke iz svojega
djelokruga dulje od tri mjeseca,

3. ako ocijeni da se na drugi način ne može izvršiti
zakon ili drugi propis, a tijela jedinice lokalne samouprave nisu
obavila određeni posao iz svoga samoupravnog djelokruga u
za to ostavljenom roku.

Članak 84c.

Rješenje Vlade Republike Hrvatske o raspuštanju predstavničkog
tijela je konačno i stupa na snagu danom objave u »Narodnim
novinama«.

Predsjednik raspuštenoga predstavničkog tijela može
u roku od 8 dana od objave rješenja podnijeti tužbu
Upravnom sudu Republike Hrvatske. Postupak po tužbi je hitan.

Upravni sud Republike Hrvatske odlučit će o tužbi
u roku od 15 dana od prijama, te presudu bez odlaganja dostaviti
Vladi Republike Hrvatske i predsjedniku raspuštenog predstavničkog
tijela. Presuda upravnog suda objavljuje se u »Narodnim novinama«.

4. Povjerenici Vlade Republike Hrvatske

Članak 84d.

Vlada Republike Hrvatske imenovat će povjerenika Vlade u
jedinici lokalne samouprave kada raspusti predstavničko
tijelo, kao i u slučaju kada se u jedinici lokalne samouprave
ne održe, u skladu sa zakonom, izbori za novo predstavničko
tijelo, odnosno kada se ni u roku od 60 dana od dana provedenih
izbora ne konstituira predstavničko tijelo jedinice lokalne
samouprave.

Dužnost je povjerenika osigurati otklanjanje razloga zbog
kojih je došlo do raspuštanja predstavničkog
tijela u jedinici lokalne samouprave. Povjerenik je dužan
osigurati ostvarivanje prava i obveza građana i pravnih osoba
u jedinici lokalne samouprave do uspostave njezinih tijela.

Rješenje o imenovanju povjerenika stupa na snagu danom objave
u »Narodnim novinama«.

Članak 84e.

Kada je u jedinici lokalne samouprave imenovan povjerenik Vlade
Republike Hrvatske, danom stupanja na snagu rješenja o imenovanju
povjerenika prestaju s radom županijski načelnik,
gradonačelnik, odnosno općinski načelnik i
poglavarstvo jedinice lokalne samouprave, a njihove ovlasti preuzima
povjerenik.

Članak 84f.

Povjerenik može donositi ili mijenjati opće akte jedinice
lokalne samouprave samo ako je to potrebno radi provedbe zakona
ili drugog propisa ili usklađivanja sa zakonom ili drugim
propisom.

Povjerenik ne može donositi ili mijenjati proračun
jedinice lokalne samouprave i ne može raspolagati imovinom
jedinice lokalne samouprave.

Ako u jedinici lokalne samouprave nije donijet proračun,
izuzetno od članka 70. ovoga Zakona, financiranje jedinice
lokalne samouprave vrši se na temelju proračuna prethodne
godine kao i kada je donijeta odluka o privremenom financiranju,
a najkasnije do proteka roka od 90 dana od dana konstituiranja
novoizabranoga predstavničkog tijela jedinice lokalne samouprave.

Članak 84g.

Danom konstituiranja predstavničkog tijela prestaje ovlast
povjerenika za obavljanje poslova iz njegovog djelokruga.

Danom izbora općinskog načelnika, gradonačelnika,
odnosno županijskog načelnika prestaje dužnost
povjerenika u cijelosti.«

Članak 21.

Iza članka 84g. dodaje se novo poglavlje: »X. PRAVA
OSOBA IZABRANIH, ODNOSNO IMENOVANIH NA ODREÐENE DUŽNOSTI
U JEDINICAMA LOKALNE SAMOUPRAVE« i članci 84h. do
84l. koji glase:

»Članak 84h.

Općinski načelnik i njegov zamjenik, gradonačelnik
i njegov zamjenik, županijski načelnik i njegov zamjenik,
predsjednik i potpredsjednik općinskog i gradskog vijeća
i županijske skupštine, članovi općinskog,
gradskog i županijskog poglavarstva, druge osobe izabrane
ili imenovane na pojedine dužnosti od strane predstavničkog
tijela ili poglavarstva koje u tijelima jedinice lokalne samouprave
obavljaju određene dužnosti profesionalno ako je to utvrđeno
općim aktima jedinice lokalne samouprave, kao i povjerenik
Vlade Republike Hrvatske i njegov pomoćnik imenovan u pojedinoj
jedinici lokalne samouprave, za vrijeme obavljanja dužnosti
na koju je izabran ili imenovan, ostvaruje pravo na plaću,
odnosno naknadu plaće, kao i druga prava iz rada.

Vrijeme obavljanja dužnosti osobama iz stavka 1. ovoga članka
uračunava se u staž osiguranja.

Članak 84i.

Predsjednicima i potpredsjednicima općinskog i gradskog
vijeća i županijske skupštine prava na temelju
obavljanja dužnosti prestaju:

- danom konstituiranja novoizabranoga predstavničkog tijela,

- danom imenovanja povjerenika Vlade Republike Hrvatske, kada
su nastupile zakonom predviđene okolnosti za imenovanje povjerenika,

- danom donošenja odluke o razrješenju od dužnosti
kada ih je predstavničko tijelo razriješilo prije
isteka mandata predstavničkog tijela, ako odlukom o razrješenju
nije drukčije određeno.

Odluka o prestanku ostvarivanja prava na temelju prestanka obavljanja
određene dužnosti dostavlja se osobi kojoj je prestala
dužnost i službi koja obavlja kadrovske poslove.

Članak 84j.

Općinskom načelniku, gradonačelniku i županijskom
načelniku, kao i njihovim zamjenicima, članovima
općinskog, gradskog i županijskog poglavarstva, te
povjerenicima Vlade Republike Hrvatske i njihovim pomoćnicima,
prava na temelju obavljanja dužnosti prestaju:

- danom donošenja odluke o razrješenju od dužnosti
kada ih je predstavničko tijelo razriješilo, ako odlukom
o razrješenju nije drukčije određeno,

- danom izbora novog općinskog načelnika, gradonačelnika,
županijskog načelnika, odnosno člana općinskog,
gradskog ili županijskog poglavarstva,

- danom imenovanja povjerenika Vlade Republike Hrvatske, kada
su nastupile zakonom predviđene okolnosti za imenovanje povjerenika.

Druge osobe koje na određene dužnosti bira, odnosno imenuje
općinsko ili gradsko vijeće ili županijska skupština,
odnosno općinsko, gradsko ili županijsko poglavarstvo,
osim osoba iz stavka 1. podstavka 1. i 2. ovoga članka,
razrješavaju se dužnosti i ostvaruju prava na temelju
zakona koji uređuje radne odnose zaposlenih u lokalnoj samoupravi.

Članak 84k.

Osobe koje su izabrane, odnosno imenovane na određene dužnosti
u jedinicama lokalne samouprave ostvaruju prava na naknadu plaće
i staž osiguranja za vrijeme od 180 dana po prestanku dužnosti.

Prije isteka roka iz stavka 1. ovoga članka ostvarivanje
prava može prestati:

- na vlastiti zahtjev,

- zapošljavanjem,

- umirovljenjem,

- izborom na drugu dužnost koju ne obavlja kao volonter.

Naknada iz stavka 1. ovoga članka isplaćuje se na
teret proračuna općine, grada, odnosno županije.

Članak 84l.

Za vrijeme kroz koje ostvaruju određena prava iz rada, osobe
kojima je prestala dužnost imaju pravo na naknadu plaće
u visini prosječne plaće koja im je isplaćivana
za vrijeme 12 mjeseci koji su prethodili donošenju odluke
o prestanku dužnosti.«

Članak 22.

Odredbe članka 5., 6., 7., 8., 9., 10., 11., 12., 13.,
14. i 15. ovoga Zakona započet će se primjenjivati
nakon usklađivanja Zakona o Gradu Zagrebu (»Narodne novine«,
br. 90/92., 76/93., 69/95., 14/97. i 36/98.) i Zakona o sustavu
državne uprave (»Narodne novine«, br. 75/93. i
48/99.) s odredbama ovoga Zakona.

Članak 23.

Ovlasti župana uređene odredbama članka 15., 16.,
17. i 18. ovoga Zakona do proteka roka iz članka 22. ovoga
Zakona pridržavaju se središnjim tijelima državne
uprave.

Članak 24.

U slučaju imenovanja povjerenika Vlade u županiji
prije proteka roka iz članka 22. ovoga Zakona, župan
zadržava ovlasti u odnosu na županijske urede, a povjerenik
preuzima njegove ovlasti samo u odnosu na županiju kao jedinicu
lokalne samouprave.

Članak 25.

Ovlašćuje se Odbor za zakonodavstvo Zastupničkog
doma Hrvatskoga državnog sabora da utvrdi i izradi pročišćeni
tekst Zakona o lokalnoj samoupravi i upravi.

Članak 26.

Ovaj Zakon stupa na snagu osmoga dana od dana njegove objave u
»Narodnim novinama«.

Klasa: 015-01/98-02/02
Zagreb, 12. studenoga 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 128/1999-2024